Nordjyllands Politi håber på offentlighedens hjælp efter bankrøveri i Sindal tirsdag formiddag.

En yngre mand begik tirsdag formiddag ved 10.45-tiden røveri mod Sparekassen Vendsyssels filial på Nørre Torv i Sindal. Manden gik, bevæbnet med en større kniv, ind i banken og truede kasseekspedienten til at udlevere kontanter. Efter røveriet løb han fra stedet ad Frederikshavnsvej og efterfølgende i ukendt retning. Tirsdag klokken 16.00 er røveren stadig på fri fod, og Nordjyllands Politi håber derfor at vidner, der har set røveren før eller efter røveriet, kan hjælpe med opklaringen. I den forbindelse er overvågningsbilleder fra banken blevet offentliggjort. Røveren beskrives som en mand på mellem 18 og 30 år. Han er mellem 175 og 180 centimeter høj og almindelig til spinkel af bygning. Han  var iført en sort Hummel-jakke med hætte. På jakkens ærmer er der grå vinkler og på både for- og bagsiden af jakken, er der store røde og grå V-former, som det ses på nedenstående billede. Han var iført sorte bukser og sorte Nike-sko med hvid sål. Skoene kan også  ses på et billede herunder. Hans ansigt var dækket med et gult tørklæde med en sort stribe. Han talte dansk.  Sparekassen Vendsyssel i Sindal blev så sent som i februar udsat for røveri. Også her var det en bevæbnet røver, der truede personalet til at udlevere kontanter. Herefter flygtede røveren fra stedet på en knallert.